Πηνελόπη Αναστασοπούλου

Πρώιμα χρόνια

Μετά το σχολείο, παρακολούθησε μαθήματα υποκριτικής από τη Λυδία Κονιόρδου και τον Κώστα Γεωργουσόπουλο. Το 1999 αποφοίτησε από το Τμήμα Τουριστικών Επιχειρήσεων της Σχολής Διοίκησης και Οικονομίας του ΤΕΙ Αθηνών και το 2004 αποφοίτησε από την Ανώτερη Δραματική Σχολή του Καρόλου Κουν. Έχει παρακολουθήσει μαθήματα χορού, μπαλέτου και κλασικής κιθάρας.

Τηλεόραση

Έκανε το τηλεοπτικό της ντεμπούτο το 2005, μέσα από τη σειρά του MEGA, "Επτά Θανάσιμες Πεθερές" ενώ ακολούθησε μια σύντομη εμφάνιση στη σειρά "Ήρθε κι έδεσε". Τη σεζόν 2006-2007 είχε πρωταγωνιστικό ρόλο στην αστυνομική σειρά του ALPHA, "Οι ιστορίες του αστυνόμου Μπέκα", δίπλα στους Ιεροκλή Μιχαηλίδη και Πυγμαλίωνα Δαδακαρίδη, ενώ τη σεζόν 2007-2008 πρωταγωνίστησε στη σειρά "Big Bang" μαζί με τον Δημήτρη Κουρούμπαλη και την Θάλεια Ματίκα μεταξύ άλλων.
Στα μέσα του 2008, έκανε ένα σύντομο πέρασμα από τη σειρά ''Η Πολυκατοικία'' ενώ τη σεζόν 2008-2009 συμμετείχε με πρωταγωνιστικό ρόλο στην σειρά "Όλα στον αέρα". Τη σεζόν 2009-2010 πρωταγωνίστησε στη σειρά "Μ+Μ" με το Φάνη Μουρατίδη και την Παναγιώτα Βλαντή, ενώ παράλληλα ήταν συμπαρουσιάστρια στο τηλεπαιχνίδι "Λες! Και τόξερες". Το 2010, συμμετείχε επίσης, στις σειρές "Μίλα μου βρώμικα" και "3ος Νόμος". 
Το 2011, συμμετείχε στο show του ΑΝΤ1, "Dancing On Ice" όπου κατάφερε να πάρει τη δεύτερη θέση (την πρώτη πήρε η Ιωάννα Πηλιχού). Ακολούθησαν κάποιες σύντομες εμφανίσεις στις σειρές "Κλινική Περίπτωση" (2012), "Μην αρχίζεις τη μουρμούρα" (2013), "Κάτω Παρτάλι και "Μοντέρνα Οικογένεια" (2014). Από τον Οκτώβριο του 2014 έως τα τέλη του 2015 είχε πρωταγωνιστικό ρόλο στη σειρά του ΑΝΤ1, "Οι Συμμαθητές", από την οποία αποχώρησε λόγω εγκυμοσύνης και επέστρεψε αργότερα ως το τέλος. Τη σεζόν 2017-2018 είχε πρωταγωνιστικό ρόλο στη σειρά "4xxxx4" ενώ το 2018, συμμετείχε στο show του ΑΝΤ1, "Dancing with the Stars".

Θέατρο - Κινηματογράφος

Στο θέατρο έκανε το ντεμπούτο της το 2001, όταν ήταν ακόμη φοιτήτρια στη Δραματική σχολή, με τη παράσταση "Μεγάλο & Μικρό" που ανέβηκε στο Θέατρο Τέχνης. Τη σεζόν 2002-2003 έπαιξε στις παραστάσεις "Ο ύμνος στους θεούς ας πάει" και "Μιά φορά κι ένα... λεπτό" επίσης στο Θέατρο Τέχνης. ενώ τελευταία της δουλειά ως φοιτήτρια, ήταν η παράσταση "Μισός αιώνας Αριστοφάνης" (2003-2004, Θέατρο Τέχνης). Τη χρονιά αποφοίτησης της, έπαιξε και στη παράσταση "Απόπειρες κατά της ζωής της" στο Θέατρο Ιλίσια-Ντενίση. Τη χειμερινή σεζόν 2004-2005, συμμετείχε στη παράσταση "Βασίλισσα του Χιονιού" ενώ το καλοκαίρι, έκανε περιοδεία με τις "Εκκλησιάζουσες". Ακολούθησαν οι παραστάσεις "Η όπερα της πεντάρας" (2005-2006, Θέατρο Βεάκη), "Εν τω Μηνί Αθύρ" (καλοκαίρι 2006), "Διαμάντια & Μπλουζ" (2006-2007, Θεατρική Σκηνή Αθηναΐς-Ζωή Λάσκαρη), "Απόπειρες" (καλοκαίρι 2007), "Σεσουάρ για δολοφόνους" (2008-2010, Θέατρο Αποθήκη), "Μαύρη κωμωδία" (2010-2011, Θέατρο Μουσούρη), "Άντρες έτοιμοι για όλα" (2012-2014, Θέατρο Λαμπέτη), "Δεν ακούω, δε βλέπω, δε μιλάω" (2014-2015, Θέατρο Αθηνά), "Ψαρόσουπα" (2015-2016, Θέατρο Αργώ), "Κοκομπλόκο" (καλοκαίρι 2016), "Γδύστε τη Μαμά" (2017-2018, Ελληνικός Κόσμος), "Μόλις Χώρισα" (καλοκαίρι 2018, περιοδεία) και "Η κυρία Επιθεώρηση" (2019, Θέατρο Βεργίνα).
Στον κινηματογράφο, έχει παίξει στις ταινίες "Αγάπη Τρυφερή" (2008), "Άμα δε σε θέλει" (2009), "180 μοίρες" (2010), "Μια φορά κι ένα μωρό" (2011), "Amore Mio" & "Οι γαμπροί της ευτυχίας" (2015) και "Μαγικός Καθρέφτης"(2016).

Τραγούδι

Ως τραγουδίστρια, εδώ και αρκετά χρόνια, είναι μέλος του ροκ συγκροτήματος "Mama Sings Fire" (πρώην: Mamacita On Fire). Το καλοκαίρι του 2012, πραγματοποίησαν live εμφανίσεις στο νυχτερινό κέντρο "Thalassa People's Stage" μαζί με το Σάκη Ρουβά, τον Αντύπα και την Demy, ενώ τη σεζόν 2012-2013, εμφανίζονταν στο μαγαζί "Ιερά Οδός" με το Νότη Σφακιανάκη και τη Φανή Δρακοπούλου.

Προσωπική ζωή

Από το 2013 έχει σχέση με το ροκ μουσικό Φώτη Μπερνάρντο και έχουν αποκτήσει μαζί δύο κόρες. Τη Λυδία (γενν. 18 Φεβρουαρίου 2016) και την Ηλέκτρα (γενν. 15 Νοεμβρίου 2018).